ไฟแนนซ์ทูเดย์
โดย...ช.ชดา
4 ต.ค. 2559

โดย...ช.ชดา
ยังเป็นที่ถกเถียงไม่จบว่าเศรษฐกิจดี หรือเศรษฐกิจยังไม่ดีกันแน่ แต่ทางภาครัฐทั้ง ดร.สมคิด จาตุศรีพิทักษ์ รองนายกฯ แม่ทัพเศรษฐกิจของรัฐบาล และขุนคลัง อภิศักดิ์ ตันติวรวงศ์ ยังเชื่อว่าเศรษฐกิจ กำลังดีวันดีคืน
ความเชื่อของขุนคลังอภิศักดิ์ที่ว่า วงรอบของเศรษฐกิจก็จะดีและไม่ดีจะเกิดขึ้นรอบละ 10 ปี ตอนนี้เศรษฐกิจโลกไม่ดีมานาน 8 ปีแล้ว คาดว่าอีก 2 ปี ก็จะเริ่มกลับมาดีเต็มที่ 
แต่ความเชื่อนี้ถูกทักท้วงจากเจ้าหน้าที่ไอเอ็มเอฟว่า วงรอบเศรษฐกิจดังกล่าวอาจจะมีความไม่แน่นอนมากนักในภาวะเศรษฐกิจปัจจุบัน เพราะเมื่อสองไตรมาสที่ผ่านมาประเมินว่าเศรษฐกิจของสหรัฐจะดีขึ้น แต่ปัจจุบันเศรษฐกิจสหรัฐไม่ดีอย่างที่คาดการณ์ไว้
อย่างนี้ถือว่าทฤษฎีวงจรเศรษฐกิจเริ่มใช้ไม่ได้แล้ว เศรษฐกิจเป็นอนิจจัง เหมือนค่าเงิน และอื่นๆ อีกมากมายที่เกิดขึ้นในขณะนี้
ต้องยอมรับว่า กรมศุลกากรยุค กุลิศ สมบัติศิริ เป็นอธิบดีนั้น การทำงานอย่างไม่ตรงไปตรงมาทำได้ยากขึ้น กองทัพมดที่นำเข้าสินค้ามาขายแล้วสำแดงเป็นของใช้แล้ว หรือจะจ่ายใต้โต๊ะเอาของเข้า เจอตอ ไม่มีเจ้าหน้าที่คนไหนกล้าเสี่ยงกับกฎเหล็กของอธิบดีที่มีบทลงโทษเฉียบขาดไปได้ ขอชมเชย